บิ๊กคาร์มาร์ทดอดเก็บหุ้น4วันรวยเละ
บิ๊กคาร์มาร์ท ดอดเก็บหุ้น 4 วันฟันกำไรเละ
26 ม.ค. 2555

บิ๊กคาร์มาร์ท ดอดเก็บหุ้น 4 วันฟันกำไรเละ
นายวิวัฒน์ ทีฆคีรีกุล ประธานคณะกรรมการบริหารและกรรมการผู้จัดการ บริษัท คาร์มาร์ท (KAMART) รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 20 ม.ค. 2555 ซื้อหุ้น KAMART จำนวน 2 รายการ รวม 9 แสนหุ้น ราคาหุ้นละ 4.20-4.21 บาท คิดเป็นมูลค่ารวม 3.787 ล้านบาท 
วันเดียวกัน น.ส.ทัศนี อุ่นเจริญ ผู้จัดการฝ่ายการเงิน ได้ซื้อหุ้น KA MART จำนวน 6 หมื่นหุ้น ราคาหุ้นละ 4.12 บาท เป็นเงิน 247,200 บาท 
ด้านราคาหุ้น KAMART ล่าสุดวันที่ 25 ม.ค. ปิด 4.74 บาท ส่งผลให้นายวิวัฒน์ มีกำไรจากการลงทุนในช่วง 4 วันทำการ ประมาณ 486,000 บาท และน.ส.ทัศนี กำไร 37,200 บาท
น.ส.ทัศนี กล่าวว่า ซื้อหุ้นตัวนี้ในช่วงวันที่ 20 ม.ค. เพราะเห็นว่าราคาหุ้นปรับตัวลงมาก จากที่เคยวิ่งขึ้นไปแรงๆ ซึ่งการซื้อไม่ได้ต้องการชี้นำราคาหุ้น ขณะเดียวกันกลับมีความมั่นใจในธุรกิจของคาร์มาร์ทที่ทำอยู่ทุกวัน
ปัจจุบัน คาร์มาร์ท เป็นผู้นำเข้าเครื่องสำอางเบอร์กาโม่จากเกาหลี ขายส่งสมาชิก แฟรนไชส์ทั่วประเทศ และตามช็อปต่างๆ บนห้างสรรพสินค้าทั่วไป
“การซื้อหุ้นไม่เกี่ยวกับการชี้นำราคา เพราะจำนวนที่ซื้อไม่มาก และไม่ได้ซื้อๆ ขายๆ เราทำงานตรงนี้ทุกวันก็มั่นใจเห็นหุ้นตกมากๆ เข้าไปซื้อเก็บไปรับปันผล ไม่คิดจะขายหุ้น” น.ส.ทัศนี กล่าว
นายอนันต์ กาญจนพาสน์ ประธานกรรมการบริหาร บริษัท บางกอกแลนด์ (BLAND) รายงานว่า วันที่ 19 ม.ค. ซื้อหุ้น BLAND จำนวน 20 ล้านหุ้น ราคา 0.66 บาท และวันที่ 20 จำนวน 7.618 ล้านหุ้น ราคา 0.68 บาท รวมมูลค่ากว่า 18 ล้านบาท